b'\n_START_ARTICLE_\nKl\xc3\xa9berson\n_START_PARAGRAPH_\nJos\xc3\xa9 Kl\xc3\xa9berson Pereira (s. 19. kes\xc3\xa4kuuta 1979 Ura\xc3\xad, Brasilia) on brasilialainen jalkapalloilija. Kl\xc3\xa9berson voitti maailmanmestaruuden vuonna 2002 Etel\xc3\xa4-Korean ja Japanin MM-kisoissa. H\xc3\xa4n on keskikentt\xc3\xa4pelaaja._NEWLINE_Kl\xc3\xa9berson aloitti uransa Brasiliassa PSTC Londrinassa kaudella 1997\xe2\x80\x9398 ja siirtyi seuraavalla kaudella Atl\xc3\xa9tico Paranaenseen. Kl\xc3\xa9bersonin esitykset vuoden 2002 MM-kisoissa saivat Euroopan suurseurat kiinnostumaan h\xc3\xa4nest\xc3\xa4 ja h\xc3\xa4n siirtyikin viel\xc3\xa4 samana vuonna Manchester Unitediin Englannin Valioliigaan. Kl\xc3\xa9bersonin siirto Manchester Unitediin osoittautui kuitenkin ep\xc3\xa4onnistuneeksi. Pienten loukkaantumisten ja Alex Fergusonin luottamuspulan vuoksi Kl\xc3\xa9berson pelasi kahden kauden aikana vain 28 ottelussa. H\xc3\xa4n siirtyi 8. elokuuta vuonna 2005 Turkkiin Be\xc5\x9fikta\xc5\x9fin joukkueeseen, jossa pelasi kaksi kautta. Vuonna 2007 h\xc3\xa4n teki sopimuksen Brasilian p\xc3\xa4\xc3\xa4sarjan Flamengon kanssa, mutta pelasi ensimm\xc3\xa4isen ottelunsa siirtoep\xc3\xa4selvyyksien vuoksi vasta helmikuussa 2008. _NEWLINE_Kl\xc3\xa9berson esiintyi Brasilian jalkapallomaajoukkueessa 27 maaottelussa vuosina 2002\xe2\x80\x932004 ja teki niiss\xc3\xa4 kaksi maalia. MM-kisoissa 2002 h\xc3\xa4n pelasi viidess\xc3\xa4 ottelussa, muun muassa koko loppuottelun. H\xc3\xa4n putosi maajoukkueringist\xc3\xa4 peliajan j\xc3\xa4\xc3\xa4ty\xc3\xa4 v\xc3\xa4h\xc3\xa4iseksi Manchester Unitedissa. Saatuaan taas s\xc3\xa4\xc3\xa4nn\xc3\xb6llist\xc3\xa4 peliaikaa Flamengossa h\xc3\xa4n nousi takaisin maajoukkueeseen ja oli mukana MM-kisoissa 2010.'